Tatoeba sentences — language code: ber
Amer ittaf, deg yirebbi-s ara yili akken ad yurar yid-s zleɣmani kiṭ kiṭ.
Ur irewwu ara tamuɣli deg-s.
Tikwal ittuɣal-d akken ur t-iwala, ittaf asfaylu-nni yuɣal.
Yettɣaḍ-it lḥal nezzeh, kra yekka wass netta teḍra yid-s amzun d kra neɣ kra i t-ixussen.
Ih, d tudemt n Ɛacur i t-ixussen.
Ittuɣal akken ɣer tɛecciwt-is.
Bu ucamar yessen Ɛemmi Mḥend akken i ilaq, amzun yeɣra-t.
Yeḥsa d acu i t-yettawin s axxam-is, yeḥsa d acu i yettarran tawenza-s tekres, acku acḥal d abrid i t-yeḍfer, yettawi yid-s asurif mebla ma iwala-t-id.
Izegg-as-d mebɛid, yettɛassa-t akken ttɛassan lṭufan.
Ɛemmi Mḥend ma yezgel ur iwala ara mmi-s n mmi-s deg uzal, yettwali-t deg yiḍ deg targit mi t-yuwi nnadam.
Yiwen wass akken yuɣ tannumi, yeḥrured s axxam-is.
Yuweḍ kan yeɛna lǧedra-nni n useklu anda i yettddari akken yiwen ur t-id-yettwali.
Yusa-d ad iṭallay Ɛacur war ɛeyyu.
Idher-as ɣef wussu yeqqim, iẓẓel tiqejjirin-s tibahdaduzin, yetturar s fettusin-s yerfed d asawen, netta yesqelɛud, yettaḍsa.
Amzun i jeddi-s i d-yettazen taḍsa-nni ines.
“Akken a mmi mmi, akken…” Tislit-is Mennun, ur d-tɛedda ara akk ɣer mmi-s segmi i t-teǧǧa yetturar ɣef srir.
Yeqqim akken Ɛemmi Mḥend yesmuqul deg tugna yifen akk tugniwin, tin i d-yesskanen tayri n tasa-s, Ɛacur-is, almi iwala ddexxan iteffeɣ-d seg ṭṭaq-nni.
Mebla ma ixemmem yekkuki ɣer daxel n uxxam-is.
Yerra srid ɣer texxamt n uniwel, yufa tekker deg-s tmes, teṭṭef deg tgida d yisɣimen n usɣar d kra n yifecka igan s plastik akk d tewwurt yeldin.
Yeɛreḍ ad tt-yesnes s yiwen n ssḍel i d-yeččur d aman maca skudmal tzehher.
Tuɣal tenṭeg ɣer texxamin-nniḍen, ma d ddexxan yeɣli-d am tagut ɣef lḥara merra, ur tezmireḍ ad twaliḍ lmitra sdat-k.
Mennun, tislit-is, wissen anda i terra, teffeɣ ahat ad d-taɣ kra neɣ kra, teǧǧa times deg tnawalt tuɣ, wissen d acu i d-tettheggi i yimekli, teǧǧa diɣ mmi-s yetturar ɣef wussu n texxamt n yiḍes.
Ɛemmi Mḥend yeskuffer-it ddexxan i d-yuɣen akk axxam.
Mi iwala kan ur yezmir ara ad yesnes times-nni tagejdurt, dɣa imiren kan yerra ɣer texxamt-nni n yiḍes.
Idher-as Ɛacur deffir n ddexxan yuwḍen ɣer din, iwala-t amzun yecmumeḥ-d i jeddi-s.
Yuweḍ kan ɣur-s, irfed-it-id seg tɣerdin, yerra srid ɣer ṭṭaq-nni yeldin, isfel-it-id syin, ma d netta ma d kra n ddexxan i isebleɛ, yerna ur yezmir ara ad d-yeffeɣ s usfaylu, yeqqim din, yeɣli tibelfudemt ɣef wussu.
Mennun, imiren i d-tuɣal s teqbat n tmellalin.
Mi twala ddexxan iteffeɣ-d sya u sya seg uxxam-is, yeffeɣ-itt leɛqel.
Tzeḥlelli timellalin-nni, tezzeɛbeḍ s axxam-is.
Yuɣal-it-id rruḥ mi twala mmi-s berra i uxxam, ddaw n ṭṭaq yettmurud ɣef rrbiɛ.
Temmeɣ terfed-it-id, nettat tettuɣal ɣer deffir ɣef ddexxan-nni i d-tettdeggir tmes inetɛen akken i ilaq deg uxxam-is.
Mi akken tettarra aḍar ɣer deffir, twala yiwen urgaz bu ucamar yekcem mebla aḥezzeb ɣer daxel n uxxam iwumi d-tezzi merra tmes.
Bu ucamar, am leɛwayed-is, yeṭṭafar dima Ɛemmi Mḥend, ass-nni wissen d acu i t-in-yeṭṭfen, iɛeṭṭel-n cwiṭ.
Send ad yekcem, iger aqeccabi-ines deg yiwet n tbettit n waman yersen tbedd ɣef yiri n yiwet n tḥanut, yuɣal yelsa-t kan akken yeẓbubi d aman, imiren dɣa yudef s axxam ireqqen.